Johan Cruijff ArenA

Die Johan Cruijff Arena (amptelik gestileer as Johan Cruijff ArenA) is sedert sy opening die tuisstadion van die sokkerklub Ajax en die hoofstadion van die Nederlandse hoofstad Amsterdam. Dit is tussen 1993 en 1996 gebou teen 'n koste van ongeveer €140 miljoen, en is die grootste stadion in die land. Die stadion het oorspronklik geopen as die Amsterdam Arena (gestileer as Amsterdam ArenA) en is amptelik herdoop vir die 2018/19 sokkerseisoen, ter ere van die Nederlandse sokkerspeler Johan Cruijff, wat in 2016 oorlede is.

Die stadion het die 1998 UEFA Champions League-eindstryd aangebied en was een van die stadions wat tydens die Europese Kampioenskap in 2000 gebruik is, insluitend die halfeindstryd. Dit het ook drie groepswedstryde en een wedstryd in die agtste rondte van die Europese Kampioenskap in 2021 gehuisves. Verder is die 2013 UEFA Europa League-eindstryd ook in die stadion gehou.

Sowel internasionale as Nederlandse musikante het konserte in die stadion aangebied, insluitend Tina Turner, Coldplay, U2, Take That, Celine Dion, Madonna, Michael Jackson, André Hazes, David Bowie, AC/DC, Justin Timberlake, One Direction, Rolling Stones, Beyoncé, Rihanna, Taylor Swift en Armin van Buuren. 

Tussen 2000 en 2017 is die musiekgeleenthede Sensation ook in die Amsterdam Arena aangebied. Tydens Sensation White is besoekers aangemoedig om in wit aan te trek, en "ligte" trance- en house-musiek is gespeel. Tydens Sensation Black is deelnemers aangemoedig om in swart aan te trek, en "donker" elektroniese musiek soos hard trance, hardstyle en hardcore is gespeel. Sedert sy ontstaan in Amsterdam, word die musiekfees ook op ander plekke regoor die wêreld aangebied.

 Verwysings 

Kategorie:Amsterdam
Kategorie:Sokkerstadions in Nederland